Sofiya Okunevska
Sofiya Okunevska (12 may 1865 – 24 fevral 1926, Lvov) — ukraynalı həkim, pedaqoq, feminist və alim. O, Qalisiyada gimnaziya diplomu alan və universitet təhsili alan ilk qadın olmuşdur. Okunevska həmçinin Avstriya-Macarıstanda ilk qadın tibb elmləri doktoru və ilk qadın həkim idi. O, Qalisiya və Avstriya-Macarıstanda onkologiyada radiasiya terapiyasının istifadə edən ilk şəxs olmuşdur. Okunevska tibb bacıları və mamaçalar üçün kurslar təşkil etmiş, ilk tibb həmkarlar ittifaqının yaradılmasına sponsorluq etmiş və Ukrayna tibb terminologiyası lüğətini tərtib etmişdir. Lvovda təcrübə keçməklə birlikdə, o, İsveçrədə, Çexiyada, həmçinin I Dünya Müharibəsi illərində Avstriya düşərgələrində çalışıb. Okunevska ictimai fəal və Qalisiya və Avstriya-Macarıstan feminist hərəkatının mühüm simalarından biri idi. O, həmçinin Qalisiyada ilk qadın almanaxı olan "Birinci çələng" (ukr. «Перший вінок») nəşrində şəhər həyatından bəhs edən "Qum. Qum!" (ukr. «Пісок. Пісок!») və "Mahnılarda və toy mərasimlərində ailə əsarəti" (ukr. «Родинна неволя в піснях і обрядах весільних») əsərləri ilə ədəbiyyatda da çıxış etmişdir. Sofiya Okunevska son illərini Lvovda keçirmiş və burada kiçik bir tibbi müəssisəyə rəhbərlik etmişdir. O, irinli appendisitdən xəstəxanada dünyasını dəyişib və Lvovdakı Lıçakov qəbiristanlığında dəfn edilib.